Diari Oficial de la Generalitat Valenciana


Sumari del DOGV 3257, del 04-06-1998 (1998/3506)

RESOLUCIÓ de 26 de març de 1998, de la Direcció General de Treball, per la qual es disposa el registre i la publicació de l'Acord laboral per a regular les condicions de treball del personal de l'empresa de Transformació Agrària, SA (TRAGSA), adscrit al Servei d'Extinció d'Incendis Forestals i Altres Actuacions d'Emergència al Medi Rural, dins de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3257

Data del DOGV
:   04-06-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/3506


Data del document
:   04-06-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 26 de març de 1998, de la Direcció General de Treball, per la qual es disposa el registre i la publicació de l'Acord laboral per a regular les condicions de treball del personal de l'empresa de Transformació Agrària, SA (TRAGSA), adscrit al Servei d'Extinció d'Incendis Forestals i Altres Actuacions d'Emergència al Medi Rural, dins de la Comunitat Valenciana. [1998/X3506]
  
Vist el text articulat de l'Acord laboral per a regular les condicions de treball del personal de l'empresa de Transformació Agrària, SA (TRAGSA), adscrit al Servei d'Extinció d'Incendis Forestals i Altres Actuacions d'Emergència al Medi Rural, dins de la Comunitat Valenciana, presentat davant aquesta Direcció General de Treball el dia 13 de març de 1998, signat el 26 de febrer de 1998, d'una part, per la representació de l'empresa; i de l'altra, per la representació dels treballadors, i segons el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre registre i dipòsit dels convenis col·lectius de treball, aquesta Direcció General de Treball, d'acord amb les competències que té transferides de conformitat amb el Reial Decret 4.105/1982, de 29 de desembre,
  
ACORDA
  
Primer
  
Ordenar-ne la inscripció en el Registre de Convenis Col·lectius de Treball d'aquesta Direcció General, amb notificació a la Comissió Negociadora, i dipòsit del text original de l'acord.
  
Segon
  
Disposar-ne la publicació en el Diari Oficial de la Generalitat Valenciana.
  
València, 26 de març de 1998.- El director general de Treball: Román Ceballos Sancho.
  
Acord laboral per a regular les condicions de treball del personal de l'empresa de Transformació Agrària, SA (TRAGSA), adscrit al Servei d'Extinció d'Incendis Forestals i Altres Actuacions d'Emergència al Medi Rural, dins de l'àmbit de la Comunitat Valenciana.
  
Preàmbul
  
Les parts signants d'aquest acord es reconeixen mútuament la legitimació suficient per a negociar-ne el contingut.
  
Article 1. Àmbit funcional
  
Aquest acord serà d'obligat compliment en les activitats de prevenció i extinció d'incendis forestals vinculades al Servei d'Emergències de la Conselleria de Presidència de la Comunitat Valenciana i en les actuacions que, amb motiu de catàstrofes o emergències de qualsevol tipus, TRAGSA haja de realitzar a l'esmentada Comunitat i especialment al seu medi rural.
  
Article 2. Àmbit personal
  
El contingut d'aquest acord serà d'aplicació als treballadors de TRAGSA que, sota relació juridicolaboral, realitzen les activitats assenyalades en l'article anterior.
  
Queda exclòs de l'àmbit d'aplicació de l'acord el personal de TRAGSA dedicat a altres tasques forestals diferents de les pròpies del Servei d'Emergències de l'esmentada Conselleria de Presidència o, a les mateixes en un altre àmbit territorial, i també aquell altre les relacions laborals del qual estiguen regulades per altres convenis.
  
Article 3. Àmbit territorial
  
Aquest acord és d'exclusiva aplicació a l'àmbit territorial de la Comunitat Valenciana.
  
Article 4. Àmbit temporal
  
Aquest acord tindrà una vigència de dos anys, des de l'1 de gener de 1998 fins el 31 de desembre de 1999, excepte en els aspectes de caràcter econòmic i en els que es recullen en l'annex núm. 1, Categories professionals, que seran revisats dins del primer mes de 1999, i també aquells altres per als quals es definisca expressament un termini de vigència distint.
  
El contingut de l'acord es considerarà tàcitament prorrogat per períodes anuals successius, llevat que se'n produïra la denúncia expressa, per qualsevol de les parts, amb un mes d'antelació respecte del venciment del termini de vigència.
  
Efectuada la denúncia i mentre no es pacte un altre acord que el substituïsca, continuarà en vigor aquest en tot el seu contingut normatiu.
  
Article 5. Vinculació a la totalitat
  
Ambdues parts convenen que les condicions fixades en aquest acord laboral seran aplicables mentre tinguen vigència totes i cadascuna, sense perjudici d'allò que s'ha establit quant a revisió de les condicions econòmiques.
  
En el cas que l'autoritat o l'òrgan competent en la matèria declararen nul·la alguna de les parts contingudes en aquest acord, aquest quedaria sense eficàcia pràctica, i la Comissió de Seguiment hauria de reconsiderar-ne el contingut, bé parcialment o en la seua totalitat.
  
En aquests supòsits, les parts signatàries de l'acord es comprometen a reunir-se, dins dels deu dies següents a aquell en què siga ferma la resolució corresponent, a fi d'estudiar el problema plantejat. Si no s'arribara a un acord en el termini de trenta dies des de la primera reunió, ambdues parts es comprometen a fixar un calendari per procedir a la renegociació de l'acord en la seua totalitat.
  
Article 6. Organització del servei
  
Per al desenvolupament de les actuacions previstes en l'article 1, els treballadors adscrits a aquest acord quedaran integrats en unitats operatives denominades brigades.
  
La composició d'aquestes brigades, l'àmbit territorial de cadascuna, i també el seu període de funcionament seran els que hi ha en el plec de condicions tècniques per a la prestació del servei en cada campanya.
  
Les categories professionals dels membres de les brigades queden recollides en l'annex núm. 1 d'aquest acord, amb indicació de les funcions corresponents a cadascuna.
  
Article 7. Estabilitat en l'ocupació
  
Tots els treballadors de TRAGSA que hagueren estat adscrits al Servei d'Emergència de la Conselleria de Presidència de la Comunitat Valenciana durant la campanya de 1997, tindran la consideració de fixos del Servei i la mantindran, en els termes assenyalats en els articles 8, 9, 10 i 11 d'aquest acord, mentre li siga encarregat el servei a l'esmentada empresa.
  
Aquests treballadors quedaran integrats en les denominades Relacions de Personal Fix del Servei (RPFS), que seran confeccionades, a l'acabament de cada campanya, per la Comissió de Seguiment d'aquest acord i recollides en les corresponents actes d'aplicació de l'acord. Les esmentades RPFS s'elaboraran d'acord amb les llistes d'assistència i els TC-2 aportats per l'empresa.
  
Per a cada província de la Comunitat Valenciana s'elaborarà una única RPFS per categoria professional, en la qual constaran tots els treballadors del Servei de l'esmentada categoria que hi hagueren estat vinculats en la campanya anterior, per l'ordre de prelació que determine la seua experiència, constatada d'acord amb el nombre de mesos de treball efectiu computat des de l'1 de gener de 1994.
  
Article 8. Crida
  
Per a fer efectiva l'estabilitat en l'ocupació, abans de l'inici de cada campanya (de llarga o de curta durada), es procedirà a la crida dels treballadors inclosos en les RPFS actualitzades de la província, mantenint les mateixes destinacions, sempre que el servei encomanat a TRAGSA en l'esmentada província coincidisca en nombre, composició, modalitat i localització de les brigades, amb el prestat l'any anterior.
  
Si després d'aquesta crida no quedaren coberts la totalitat dels llocs de treball de les brigades d'una província, aquests s'oferiran als següents integrants de la RPFS de la mateixa categoria professional, per l'ordre de prelació en què hi figuren.
  
Article 9. Modificacions del servei
  
a) Increment del servei
  
En el cas que en alguna província es crearen noves brigades de llarga durada, s'incrementara el nombre dels seus components o s'ampliara el període d'activitat d'alguna, passant de curta a llarga durada, la crida als treballadors inclosos en les RPFS de l'esmentada província es realitzarà mantenint les mateixes destinacions de la campanya anterior i oferint els nous llocs de treball als següents integrants de la RPFS de cada categoria professional, per l'ordre de prelació en què hi figuren.
  
b) Canvi d'ubicació de les brigades
  
Quan es produïsca una modificació en la ubicació d'alguna de les brigades, els seus llocs de treball s'assignaran als treballadors que els exercien, mantenint la resta del personal en les mateixes destinacions de la campanya anterior.
  
Si com a conseqüència de l'assignació de la nova ubicació de la brigada es produïra la renúncia d'algun dels treballadors afectats, els esmentats llocs de treball s'oferiran als següents integrants de la RPFS de la mateixa categoria professional de la província en qüestió, per l'ordre de prelació en què hi figuren.
  
c) Reducció del servei
  
c.1 Brigades de llarga durada
  
En el cas que desaparega alguna brigada de llarga durada en una província, els llocs de treball que subsistisquen de cada categoria s'assignaran, fins que es completen, als treballadors que figuren en la corresponent RPFS de l'esmentada província, d'acord amb el seu ordre de prelació, mantenint les seues anteriors destinacions als treballadors de les brigades que hi romanguen i oferint els restants als de les suprimides.
  
Els treballadors de brigades de llarga durada que s'hagueren quedat sense lloc de treball per aplicació del procediment anteriorment descrit, seran assignats a les brigades de curta durada mitjançant el mateix procediment.
  
c.2 Brigades de curta durada
  
En el cas que desaparega alguna brigada de curta durada en una província, els llocs de treball que subsistisquen de cada categoria s'assignaran als treballadors que figuren en la corresponent RPFS de l'esmentada província que no s'hagueren incorporat a les brigades de llarga durada. L'esmentada assignació es realitzarà mantenint en les anteriors destinacions els treballadors de les brigades que hi romanguen i oferint els restants als de les suprimides.
  
Els treballadors que, pels motius previstos en els apartats c.1) i c.2) d'aquest article, quedaren sense lloc de treball durant la campanya, continuaran en la seua corresponent RPFS amb l'antiguitat que tingueren consolidada i tots els seus drets per a les campanyes successives.
  
Les crides previstes en aquest article i en el seu precedent es realitzaran mitjançant comunicació escrita, amb justificant de recepció. La renúncia voluntària d'un treballador d'incorporar-se al servei, implicarà la seua baixa definitiva en la corresponent RPFS, amb la pèrdua de tots els seus drets.
  
Article 10. Aptitud per al treball
  
Tots els treballadors que responguen afirmativament a la crida, abans de la seua incorporació al servei en la brigada corresponent en iniciar-se la campanya, hauran de realitzar proves d'aptitud física, a fi de determinar-ne la idoneïtat per a l'acompliment de les funcions que tinguen encomanades.
  
En el cas que mitjançant les esmentades proves físiques, es determinara la falta d'aptitud del treballador per a la realització de les seues funcions, es procedirà a repetir-les transcorregut, almenys, un període de 20 dies des de la data en què s'hi hagueren realitzat les primeres. Si en les segones proves es tornara a constatar la no idoneïtat de les condicions físiques del treballador, aquest no podrà incorporar-se a la brigada en l'esmentada campanya, i es mantindrà en la RPFS amb la seua antiguitat.
  
Les proves d'aptitud física seran realitzades pels Gabinets de Seguretat i Higiene en el Treball de la Comunitat Valenciana.
  
A fi de garantir el manteniment de l'aptitud física durant l'acompliment del treball, hauran de realitzar-se obligatòriament exercicis físics adequats, aprofitant-hi, sempre que siga possible, les instal·lacions públiques existents a la localitat de la base de la brigada, i es complementaran amb d'altres que caldrà efectuar a les zones d'actuació.
  
L'empresa gestionarà les autoritzacions necessàries per a la disposició de les esmentades instal·lacions.
  
Article 11. Incorporació al treball
  
Els treballadors integrats en les RPFS que, havent realitzat les proves d'aptitud física, resultaren idonis per a l'exercici de les seues funcions, s'incorporaran des de l'inici de la campanya a la brigada en què estigueren adscrits.
  
Per a això formalitzaran, amb caràcter previ, el seu contracte de treball d'acord amb la modalitat establida en l'article 15.1, apartat a) de l'Estatut dels Treballadors, la durada del qual s'ajustarà a la de la campanya de què es tracte (curta o llarga durada).
  
Amb anterioritat a la formalització del contracte, la Comissió de Seguiment estudiarà les sol·licituds de permutes de destinació formulades pels treballadors destinats en brigades que realitzen campanyes de la mateixa durada.
  
Article 12. Cobertura provisional de les situacions d'incapacitat temporal
  
Quan un treballador no poguera realitzar les proves d'aptitud física per trobar-se en situació d'incapacitat temporal, se li reservarà el lloc de treball en la brigada que li corresponga fins que finalitze l'esmentada situació.
  
Una vegada donat d'alta mèdica i abans de la seua incorporació al treball, se sotmetrà a les proves d'aptitud física.
  
Durant el període de baixa es procedirà a substituir el seu lloc en la brigada per un treballador amb contracte d'interinitat.
  
Article 13. Període de prova
  
S'estableix un període de prova per a aquells treballadors que siguen contractats per primera vegada, durant el qual tindran els drets i les obligacions corresponents a la seua categoria professional, tret dels derivats de la resolució del contracte que podrà produir-se a instàncies de qualsevol de les dues parts sense dret a cap indemnització.
  
La durada del període de prova serà:
  
- Personal no titulat: 30 dies naturals.
  
- Personal titulat o assimilat: 90 dies naturals.
  
Article 14. Reconeixements mèdics
  
Atesa la naturalesa de les tasques que s'han de realitzar, tots els treballadors del servei hauran de sotmetre's, anualment i amb caràcter obligatori, a un reconeixement mèdic que serà realitzat pels Gabinets de Seguretat i Higiene en el Treball de la Comunitat Valenciana.
  
Si per raons organitzatives és convenient, els reconeixements mèdics es faran coincidir amb les proves d'aptitud física.
  
Article 15. Jornada laboral
  
La jornada laboral serà de 1.760 hores anuals de treball efectiu, distribuïdes de dilluns a diumenge i amb un descans setmanal de 48 hores continuades. L'esmentada jornada es complementarà amb una borsa de 128 hores anuals en les brigades de llarga durada o amb la part proporcional que corresponga per a les brigades de curta durada, que s'utilitzarà d'acord amb les necessitats del servei durant el transcurs de la campanya.
  
El còmput de la jornada laboral diària, tant per al seu inici com per al seu acabament, es portarà a cap des del lloc de reunió de la brigada.
  
S'estableixen trenta minuts de descans per a l'entrepà, que es computaran com a temps de treball efectiu.
  
Quant a la menjada, es determinaran uns períodes de descans per a la seua realització que variaran d'acord amb l'hora d'inici de la jornada diària, i la durada de la qual serà de 60 minuts, no computables com a temps de treball efectiu.
  
D'acord amb les necessitats del servei produïdes per l'estacionalitat d'aquest, la jornada laboral podrà reduir-se en una hora diària durant set mesos de l'any, i recuperar-se les esmentades hores en els supòsits d'intervenció o altres emergències que es declaren fora de la jornada ordinària de treball, i també en la realització d'activitats formatives i pràctiques.
  
L'amortització de les hores acumulades per aquest motiu es portarà a cap en períodes bimensuals o, si de cas hi manca, a l'acabament de la campanya per a les brigades de curta durada.
  
Les hores que no hagueren sigut recuperades en els períodes assenyalats, no seran acumulables a d'altres posteriors.
  
Si a l'acabament de la campanya quedaren hores pendents de recuperació, el treballador no sofrirà cap minva salarial en la seua liquidació.
  
La distribució normal de la jornada de treball, en còmput anual, per a les distintes modalitats d'horaris queda recollida en l'annex núm. 2 d'aquest acord, ajustant-se els torns als mesos de novembre i desembre per a assegurar l'efectiu compliment de la jornada anual.
  
Després de la notificació prèvia a l'empresa, subscrita pels treballadors interessats, podran efectuar-se canvis de torns per un període màxim de 2 dies al mes.
  
Article 16. Hores extraordinàries
  
Tindrà la consideració d'hora extraordinària tota aquella que sobrepasse la jornada laboral diària de 8 hores o l'establida, si escau, per a les unitats dobles en l'annex núm. 2.
  
Tindrà el caràcter d'hora extraordinària nocturna aquella que es realitze entre les 22 hores i les 06 hores de l'endemà.
  
Tindrà el caràcter d'hora extraordinària festiva aquella que realitze el treballador durant els dies del seu descans legal.
  
A efectes de compensació, cada hora extraordinària equivaldrà a 1,75 hores de jornada laboral ordinària, tret de les hores nocturnes i festives, que es compensaran a raó de 2 hores de jornada laboral ordinària.
  
Les hores extraordinàries s'amortitzaran bimensualment contra les hores acumulades per la reducció de la jornada diària o, si escau, contra la borsa de 128 hores anuals de lliure disposició, establida en l'article anterior.
  
El valor del mòdul hora ordinària queda recollit en l'annex núm. 3 d'aquest acord. No obstant això, l'empresa podrà liquidar les esmentades hores per la seua compensació en temps de descans.
  
Per al còmput d'hores extraordinàries, la jornada de cada treballador es registrarà dia a dia i es totalitzarà mensualment.
  
Article 17. Vacances
  
Tot el personal gaudirà d'un període de vacances de 35 dies naturals retribuïts que s'hauran de gaudir dins de l'any natural, o de la part proporcional que corresponga al temps treballat.
  
Durant el primer mes de cada any, els treballadors podran comunicar al Departament d'Administració del Centre Regional les seues preferències sobre les dates de gaudi de les vacances i sobre el possible fraccionament d'aquestes en diversos períodes.
  
Per acord entre la Direcció del Centre Regional i la representació dels treballadors s'estudiarà el programa de vacances amb la deguda antelació, d'acord amb les peculiaritats del servei que s'ha de prestar.
  
Cada treballador coneixerà amb dos mesos d'antelació el període per al gaudi de les vacances.
  
Article 18. Règim retributiu
  
Les percepcions econòmiques dels treballadors afectats hauran d'estar integrades en els següents conceptes:
  
A. Percepcions salarials:
  
1. Salari base
  
2. Complements salarials
  
2.1 De lloc de treball
  
2.1.1 Complement professional del servei
  
2.1.2 Complement de localització
  
2.2 Per quantitat o qualitat de treball
  
2.2.1 Complement de major dedicació
  
2.2.2 Hores extraordinàries
  
2.3 De venciment superior al mes
  
2.3.1 Pagues extraordinàries
  
B. Percepcions extrasalarials
  
1. Plus de menjada
  
2. Plus de transport
  
S'estableixen les taules salarials per als esmentats conceptes que s'adjunten al present document com a annex núm. 3, la vigència de les quals serà des de l'1 de gener al 31 de desembre de 1998.
  
Article 19. Complement professional del servei
  
Ateses les especials característiques que comporta la prestació del Servei d'Extinció d'Incendis Forestals i altres Emergències en l'àmbit de la Comunitat Valenciana, s'estableix un complement professional del servei per categories que retribueix les següents situacions:
  
- Nocturnitat i Torns: es considera treball nocturn el realitzat entre les 22 hores i les 06 hores de l'endemà.
  
La jornada de treball en torn de nit no podrà excedir de vuit hores diàries de mitjana en un període de quinze dies i, en cap cas, el treballador romandrà en l'esmentat torn més de dues setmanes consecutives.
  
- Disponibilitat: declarada una situació d'emergència durant el desenvolupament de la jornada laboral ordinària, el treballador haurà de continuar prestant els seus serveis a l'acabament, sempre que persistisca l'esmentada situació d'emergència.
  
- Treball en dies festius: atesa l'activitat contínua del servei encomanat, el personal afectat per aquest acord haurà de realitzar la seua jornada de treball durant les festes nacionals o locals que tingueren assignades d'acord amb el quadrant de torns, sense que aquesta circumstància implique cap variació en el còmput de la jornada anual.
  
- Responsabilitat i dificultat tècnica: d'acord amb les peculiaritats i condicions exigides pel lloc de treball.
  
Article 20. Complement de localització
  
El complement de localització s'estableix amb la finalitat de retribuir als treballadors de totes les categories professionals pel fet que, produïda una situació d'emergència i estant el treballador fora de la jornada laboral, estiga localitzable per a l'empresa i s'incorpore a la seua brigada en un temps màxim de 30 minuts.
  
Si el treballador no poguera ser localitzat per l'empresa en tals supòsits d'emergència, l'esmentat complement sofriria una minva semblant a la proporció existent entre les faltes d'incorporació i el total de situacions d'emergència que hagen exigit la seua presència al llarg d'un mes.
  
Fins que no s'establisquen els torns de guàrdies localitzades per a cada brigada, l'esmentat complement es reduirà en un 25% per cada falta de localització que es produïsca mensualment.
  
Amb la finalitat de garantir la localització del personal en el temps abans establit, l'empresa podrà determinar en cada cas el sistema de comunicació que considere oportú, i el treballador estarà obligat a utilitzar-lo en els termes que s'establisquen; l'empresa haurà de garantir l'efectivitat de l'esmentada localització.
  
Article 21. Complement de major dedicació
  
Durant els mesos de juliol, agost i setembre els treballadors percebran un complement de major dedicació, en compensació de la possible ampliació de la seua jornada de treball en 20 hores cada mes per a atendre les necessitats del servei.
  
La percepció d'aquest complement de major dedicació no obliga a la realització efectiva de les hores assenyalades, llevat que ho exigisca el servei.
  
Les esmentades hores no es podran acumular d'un mes a un altre, i se n'extingiran el còmput i l'obligatorietat en finalitzar cada mes; en aquest moment haurà de procedir-se a la seua liquidació.
  
Article 22. Pagues extraordinàries
  
Els treballadors percebran anualment dues pagues extraordinàries als mesos de juny i desembre.
  
Aquestes pagues extraordinàries es percebran als mesos indicats o, si escau, a l'acabament del contracte de treball, en la part proporcional que corresponga pel temps treballat per a les brigades de curta durada.
  
Article 23. Plus de transport i plus de menjada
  
A fi de compensar les despeses que han d'efectuar els treballadors com a conseqüència de la seua activitat laboral, es pagarà mensualment a tots els treballadors un plus de transport i un plus de menjada de caràcter compensatori.
  
Article 24. Incapacitat temporal
  
Tot el personal afectat per aquest acord, en els supòsits d'incapacitat temporal derivada d'accident de treball o malaltia professional, percebrà un complement per part de l'empresa que garantisca el 100% del salari des de l'endemà de la baixa mèdica.
  
En el cas que l'esmentada incapacitat es produïsca per malaltia comuna i calga l'hospitalització en planta del treballador, aquest tindrà dret a percebre el complement anteriorment esmentat durant l'hospitalització i des del setzè fins el seixantè dia, comptats a partir de l'alta hospitalària.
  
Article 25. Garanties del personal que condueix al servei de l'empresa
  
El pagament de les sancions de les infraccions de trànsit que s'imposen als treballadors que conduïsquen vehicles de l'empresa o del servei anirà a càrrec de l'empresa, quan aquesta siga la responsable de la infracció, i a càrrec de la persona que en aqueix moment conduïsca el vehicle, quan la infracció siga deguda a causes imputables a ella.
  
Article 26. Formació professional
  
De conformitat amb allò que s'ha previst en l'Estatut dels Treballadors i a fi de facilitar-ne la capacitació i promoció professional, l'empresa, amb la participació dels organismes oficials i dels representants dels treballadors, elaborarà un Pla de Formació anual d'acord amb les necessitats actuals i futures que demane el servei, contribuint amb això a l'estabilitat en l'ocupació.
  
La formació s'orientarà al voltant dels següents principis:
  
- Definició del perfil de cada categoria professional.
  
- Determinació del nivell de competència professional de cada treballador.
  
- Nivell d'adequació de cada treballador al perfil de la seua categoria professional.
  
- Formació específica que ha de rebre cada treballador.
  
El desenvolupament dels anteriors principis el realitzarà la Comissió de Seguiment d'aquest acord en els termes que determinen les seues normes d'actuació.
  
La formació professional podrà realitzar-se dins o fora de la jornada laboral, i estarà l'empresa, en aquest últim supòsit, obligada a organitzar el desplaçament i la manutenció dels treballadors afectats o a indemnitzar-los per les despeses que hi tinguen, a raó de 25 PTA./km, en concepte de desplaçament, i de 1.250 PTA./dia per manutenció i, quant al temps dedicat a la formació, es compensarà de conformitat amb allò que s'ha establit en l'article 14 d'aquest acord.
  
En el cas que els treballadors de les brigades de curta durada hagen de realitzar alguna activitat formativa abans d'incorporar-se al servei, es programaran en dates anteriors pròximes a l'inici de la campanya, i es convocarà només els que vagen a contractar-se per a la campanya, i se'ls cobrirà el risc d'accident mitjançant pòlissa d'assegurances. Quant al seu desplaçament i manutenció es procedirà com amb els treballadors contractats que assistisquen a les activitats formatives fora de la seua jornada de treball. En tot cas, la Comissió de Seguiment de l'acord, en estudiar la programació de les activitats formatives per a 1999, procurarà que les que hagen d'impartir-se als treballadors de les brigades de curta durada es desenvolupen quan s'hagen incorporat al servei.
  
Les compensacions a què es refereix aquest article seran pagades en la nòmina del mes següent al de la realització de les activitats formatives en què s'haguera participat.
  
Article 27. Assegurança d'accidents
  
Com a millora de les prestacions de la Seguretat Social, s'estableix una assegurança que cobrisca els riscos de mort o incapacitat quan es derive d'accident.
  
Aquesta assegurança tindrà una cobertura de 5.000.000 de pessetes per al cas de mort, incapacitat permanent total, incapacitat permanent absoluta o gran invalidesa.
  
En els casos d'incapacitat permanent parcial, per a la graduació i la quantitat que hi corresponga, hom s'ajustarà a allò que s'ha establit en la pòlissa que l'empresa concerte a aquest efecte.
  
Article 28. Prevenció de riscos i salut laboral
  
L'empresa s'obliga a complir i fer complir les normes vigents en matèria de seguretat i salut en el treball, de conformitat amb allò que s'ha establit en la Llei 31/1995, de 8 de novembre, de Prevenció de Riscos Laborals i les disposicions que la desenvolupen.
  
Amb aquest propòsit, el Servei de Prevenció de Riscos Laborals de l'empresa, amb la col·laboració de la Comissió de Seguiment, elaborarà un programa d'activitats preventives tendents a garantir l'adequada protecció de la seguretat i la salut dels treballadors.
  
Aquest programa haurà de preveure les distintes actuacions referents a:
  
- Determinació i avaluació dels factors de risc que puguen afectar la seguretat i la salut dels treballadors.
  
- Assenyalament de les prioritats en l'adopció de mesures preventives adequades i la vigilància de l'eficàcia d'aquestes.
  
- Informació i formació dels treballadors.
  
- Prestació de primers auxilis i plans d'emergència.
  
- Vigilància de la salut dels treballadors en relació amb els riscos derivats del treball.
  
Tots els treballadors estaran dotats dels equips de protecció individual adequats a les activitats i tasques que hauran de realitzar, d'acord amb el que s'ha establit respecte d'això en l'annex núm. 4.
  
Article 29. Permanència en actuacions d'emergència
  
El temps de permanència en actuacions d'emergència del treballador no superarà les dotze hores continuades, inclòs el temps de desplaçaments, i serà responsabilitat de l'empresa disposar dels mitjans necessaris per a efectuar la retirada d'aquells treballadors que es troben en l'esmentada situació.
  
L'empresa habilitarà zones de descans i el suport logístic necessari per als treballadors quan aquests, encara havent-se efectuat el seu relleu, per necessitats del servei no puguen abandonar la zona de l'actuació d'emergència.
  
Així mateix, l'empresa procurarà disposar dels mitjans necessaris per a la incorporació a la brigada d'aquells treballadors que, havent complit el seu període de descans setmanal, i trobant-se la seua dotació en una actuació d'emergència, hagen de fer-ho substituint els integrants que comencen aqueix dia el seu període de descans setmanal.
  
En cas que no siga així per qualsevol causa, el treballador que havent acudit al punt de trobada de la seua brigada no puga incorporar-s'hi, percebrà els seus conceptes salarials íntegrament.
  
Article 30. Llicències i permisos
  
Els treballadors, després de la justificació prèvia adequada, tindran dret a sol·licitar llicències retribuïdes per les causes i els temps següents:
  
- Quinze dies naturals en cas de matrimoni.
  
- Dos dies naturals en cas de naixement o adopció de fills i dos dies en els casos de mort o malaltia greu d'un familiar fins el segon grau de consanguinitat o afinitat.
  
Quan els esmentats casos es produïsquen en localitats distintes del domicili habitual del treballador, el termini de llicència serà de quatre dies.
  
- Un dia per trasllat de domicili habitual dins d'una mateixa localitat i dos dies si és fora de la localitat.
  
- Un dia per matrimoni d'un fill.
  
- Per a concórrer a exàmens finals, alliberadors o altres proves definitives d'aptitud i avaluació de centres oficials de formació durant els dies de la seua realització, no excedint el conjunt de deu dies, tot havent de presentar els certificats corresponents.
  
- Pel temps indispensable per al compliment d'un deure inexcusable de caràcter públic i personal l'exigència del qual haurà d'acreditar-se documentalment, percebent el treballador la retribució que li corresponga.
  
Article 31. Règim disciplinari
  
Els treballadors podran ser sancionats per l'empresa com a conseqüència dels seus incompliments laborals i d'acord amb la tipificació i graduació de les faltes establides en l'annex núm. 5.
  
Article 32. Comissió de Seguiment de l'acord
  
Dins dels quinze dies següents a la data de publicació d'aquest acord en el DOGV se'n constituirà una Comissió de Seguiment composta per sis membres designats, per meitat, per la representació de l'empresa i per la part social signant de l'acord.
  
Seran funcions específiques d'aquesta Comissió les següents:
  
- Interpretació, desenvolupament, estudi i vigilància del compliment d'aquest acord.
  
- Participació en l'elaboració i el seguiment del Pla de Formació.
  
- Participació en l'elaboració i el seguiment de les activitats tendents a la prevenció de riscos laborals.
  
- Participació en l'elaboració de les RPFS destinades a fer efectiva l'estabilitat en l'ocupació.
  
- Conèixer i informar de les reclamacions individuals i/o col·lectives en matèria d'aplicació d'aquest acord i especialment les referents a classificació professional, sempre que no hagueren sigut resoltes favorablement per als interessats.
  
- Participar en l'elaboració dels barems de mèrits per a la cobertura de les possibles vacants en la fase de promoció interna.
  
- Totes aquelles funcions que expressament li atribueix aquest acord.
  
Les decisions de la Comissió de Seguiment s'adoptaran, en tot cas, per unanimitat i aquelles que impliquen interpretació o aplicació del contingut d'aquest acord tindran el seu mateix rang i eficàcia.
  
La Comissió es reunirà en el termini màxim de set dies a petició de qualsevol de les dues parts i, en qualsevol cas, amb caràcter ordinari una vegada al trimestre. En la sol·licitud de reunió, la part sol·licitant haurà de comunicar a l'altra l'ordre del dia.
  
Una vegada constituïda, la Comissió es reserva la facultat de redactar un reglament per a regular-ne el funcionament en el qual es desenvoluparan els procediments i les actuacions encomanades, sense perjudici que amb anterioritat a la seua elaboració puga prendre decisions en les matèries que té atribuïdes.
  
Article 33. Representació dels treballadors
  
Aquest acord ha sigut negociat amb l'empresa pels representants dels treballadors designats pel Comitè Regional entre els delegats procedents del servei; sent així mateix delegats procedents del servei els que negocien en el futur les seues modificacions, després del mandat previ del Comitè Regional.
  
Dins de les garanties i els drets que reconeix a aquests delegats l'article 68 de l'Estatut dels Treballadors, s'estableix un crèdit de 30 hores mensuals per a cadascun, excepte per als que exerceixen els càrrecs de president i secretari del Comitè Regional o membres del Comitè Intercentres, que ascendirà a 40 hores mensuals. Els esmentats crèdits horaris podran acumular-se en un o diversos delegats, després de la comunicació a l'empresa.
  
Les reunions a què siguen convocats per l'empresa , tant de la Comissió de Seguiment com del Comitè Intercentres, i també l'establida amb caràcter ordinari trimestral en l'article 32 d'aquest acord, no aniran a càrrec dels esmentats crèdits.
  
L'empresa compensarà de les despeses que, per desplaçaments i manutenció, tinguen els delegats en els supòsits esmentats en el paràgraf anterior, i també en la reunió mensual del Comitè Regional, a raó de les quantitats establides per a aquests conceptes en l'article 26 d'aquest acord.
  
De conformitat amb allò que s'ha establit en la Llei Orgànica de Llibertat Sindical i als efectes que cada organització sindical puga constituir seccions sindicals, es considerarà com a centre de treball el conjunt del servei en cada una de les províncies de Castelló, València i Alacant.
  
Sempre que en casos d'emergència es mantinga el servei, el personal adscrit a cada brigada podrà celebrar assemblees a la zona habitual on es realitze el descans per a l'entrepà o per a la menjada i durant el temps destinat a aquesta finalitat.
  
Article 34. Adhesió a l'Acord sobre Solució Extrajudicial de Conflictes Laborals
  
Les parts signants d'aquest acord subscriuen la seua adhesió a l'Acord sobre Solució Extrajudicial de Conflictes Laborals, i també al seu reglament d'aplicació.
  
DISPOSICIÓ ADDICIONAL
  
Única
  
L'empresa informarà la Comissió de Seguiment de l'acord sobre la possibilitat i les condicions en què, si escau, puguen incorporar-se els treballadors del servei a títol individual al fons de pensions que poguera constituir-se.
  
DISPOSICIONS TRANSITÒRIES
  
Primera
  
Les activitats d'emergència, distintes de les d'extinció d'incendis forestals, a les quals es refereix l'article 1 d'aquest acord, s'incorporaran al servei conforme a un pla d'implantació en què es reculla, sempre que siga possible, un calendari d'actuacions, s'hagen realitzat les avaluacions dels riscos que comporten cada una de les noves activitats, s'haja impartit la formació precisa i s'haja dotat les brigades dels equipaments adequats.
  
La implantació es farà progressivament en les diferents brigades; si bé, des de l'entrada en vigor d'aquest acord, aquestes realitzaran aquelles activitats d'emergència que no representen riscos addicionals ni requerisquen de formació ni d'equipaments específics.
  
Segona
  
Fins que els Gabinets de Seguretat i Higiene en el Treball de la Comunitat Valenciana realitzen les proves d'aptitud física i els reconeixements assenyalats en els articles 10 i 14 d'aquest acord, aquests els durà a terme la Mútua Patronal encarregada de cobrir les contingències d'accidents de treball i malalties professionals. En el cas de les proves d'aptitud física se seguiran els continguts i barems que s'estableixen en l'annex núm. 6.
  
Durant aquest mateix període de temps, en cas de no superar-se les esmentades proves d'aptitud física en les dues ocasions previstes en l'article 10, s'admetrà com a acreditació d'aptitud suficient, el certificat que sota la seua responsabilitat expedisca a aquest efecte el metge de capçalera o l'especialista de la Seguretat Social, en la qual s'haurà de citar expressament el lloc de treball per al qual es considera apte.
  
DISPOSICIÓ FINAL
  
Única
  
Per a facilitar l'aplicació de la subrogació prevista en l'Acord aconseguit l'11 de setembre de 1997 entre la Conselleria de Presidència del Govern Valencià i els sindicats CCOO i UGT, TRAGSA es compromet en el moment en què no li siga encomanat el servei o part d'aquest, a lliurar a l'empresa, entitat o organisme que la succeïsca en la gestió, la següent documentació relativa al personal afectat:
  
- Les RPFS vigents en el moment de la subrogació amb: nom i cognoms, número d'afiliació a la Seguretat Social, antiguitat, categoria professional, jornada, horari de treball, modalitat contractual, període de gaudi de vacances i, si és procedent, durada del mandat com a representant legal dels treballadors.
  
- Relació de la resta del personal afectat per la subrogació amb les mateixes dades recollides en les RPFS.
  
- Fotocòpia de l'Acord Laboral i de les actes d'aplicació d'aquests.
  
- Certificat de l'organisme competent d'estar al corrent de pagament en les quotes a la Seguretat Social dels treballadors afectats per la subrogació.
  
- Fotocòpia dels fulls de salaris dels sis últims mesos, del contracte de treball i del rebut de liquidació-quitança.
  
- Fotocòpia dels TC1 i TC2 de cotització a la Seguretat Social corresponents als últims sis mesos.
  
L'esmentada documentació haurà de tenir-la l'administració autonòmica, la Comissió de Seguiment i l'empresa, organisme o entitat successora de TRAGSA, amb anterioritat a la data de l'inici de la gestió del servei per part d'aquesta última, procurant que l'esmentat lliurament s'efectue en reunió conjunta de les parts afectades.
  
Per la seua banda, TRAGSA procedirà a liquidar a tots els treballadors els conceptes salarials que els dega fins el moment del canvi de titularitat, sense que corresponga indemnització per l'acabament de la gestió del servei.
  
Annex núm. 1
  
Categories professionals
  
Les categories professionals a les quals afecta aquest acord són:
  
Especialista
  
Les funcions d'aquest professional seran:
  
- Realitzar els treballs i les tasques relacionades amb l'extinció d'incendis forestals mitjançant el correcte maneig i manteniment de les ferramentes manuals i mecàniques específiques de les esmentades labors (aixades, pulaskis, palets, destrals, batefocs, motoserres, motxilles extintores, etc.), i aplicant les tècniques pròpies de l'ús de l'aigua amb esteses de mànegues al medi rural.
  
- Realitzar les labors encaminades a la vigilància i protecció del medi natural en general, i del patrimoni forestal en particular, mitjançant la presència dissuasiva i la informació als seus usuaris.
  
- Portar a cap les actuacions que se'ls encomane amb motiu de situacions d'emergència al medi rural.
  
A més de les tècniques de treball per a l'exercici de les seues funcions, haurà de conèixer:
  
- Tots els seus deures en matèria de seguretat derivats de la Llei de Prevenció de Riscos i Salut Laboral i dels reglaments que la desenvolupen.
  
- L'ús correcte dels mitjans de comunicació que es posen a la seua disposició per a desenvolupar el seu treball.
  
Sempre que el Servei ho permeta i per a assegurar-ne la funcionalitat, haurà de realitzar les pràctiques de maneig i manteniment dels equips i les ferramentes manuals i mecàniques abans assenyalats, orientades al desenvolupament de les seues capacitats professionals dins de les infraestructures de defensa contra incendis forestals. Així mateix, a fi de mantenir un adequat estat físic per a l'acompliment de les seues funcions, realitzarà habitualment exercicis i activitats físiques.
  
Serà responsable de l'estat dels equips de protecció i de tot el material que, a títol individual, l'empresa els lliure, i haurà a més a més conèixer el seu correcte ús i manteniment.
  
Assistirà a les activitats formatives a les quals siga convocat, respectant almenys un dels dos dies de descans setmanal del treballador.
  
Conductor encarregat
  
Les funcions del conductor encarregat són les mateixes descrites per a l'especialista i també:
  
- Conduir vehicles tot terreny amb tracció a les quatre rodes, com també el manteniment d'aquests.
  
- Substituir el capatàs de brigada en les seues funcions quan estiga absent, assumint les funcions de l'esmentada categoria quan li corresponga.
  
A més de dominar les tècniques de treball per a l'exercici de les funcions abans descrites i d'estar en possessió del permís de conduir tipus B1, haurà de conèixer:
  
- Tots els seus deures en matèria de seguretat derivats de la Llei de Prevenció de Riscos i Salut Laboral i dels reglaments que la desenvolupen.
  
- L'ús correcte dels mitjans de comunicació que es posen a la seua disposició per a desenvolupar el seu treball.
  
Sempre que el servei ho permeta i per a assegurar-ne la funcionalitat haurà de realitzar les pràctiques i els exercicis físics definits per a l'especialista.
  
Serà responsable de l'estat dels equip de protecció i de tot el material que, a títol individual, l'empresa li lliure, i també de tots els equips i materials que componen la dotació del vehicle i del bon ús d'aquest. Quan substituïsca el capatàs de brigada també serà responsable dels equips de protecció i de tot el material, ferramentes i mitjans que, constitueixen la dotació de la seua brigada.
  
Assistirà a les activitats formatives a les quals siga convocat, respectant almenys un dels dos dies de descans setmanal del treballador.
  
Conductor d'autobomba
  
Les funcions del conductor d'autobomba són les mateixes especificades per a l'especialista i també:
  
- Conduir les autobombes amb tracció a les quatre rodes, i també el correcte manteniment d'aquestes.
  
- Operar la bomba i vigilar-ne el funcionament.
  
- Organitzar les esteses de mànegues a peu d'autobomba .
  
A més de dominar les tècniques de treball per a l'exercici de les funcions abans descrites i d'estar en possessió del permís de conduir tipus C, haurà de conèixer:
  
- Tots els seus deures en matèria de seguretat derivats de la Llei de Prevenció de Riscos i Salut Laboral i dels reglaments que la desenvolupen.
  
- L'ús correcte dels mitjans de comunicació que es posen a la seua disposició per a desenvolupar el seu treball.
  
Sempre que el servei ho permeta i per a assegurar-ne la funcionalitat haurà de realitzar les pràctiques i els exercicis físics definits per a l'especialista.
  
Serà responsable de l'estat dels equips de protecció i de tot el material que, a títol individual, l'empresa li lliure, i també de tots els equips i materials que componen la dotació de l'autobomba i del seu correcte ús i manteniment.
  
Assistirà a les activitats formatives a les quals siga convocat, respectant almenys un dels dos dies de descans setmanal del treballador.
  
Capatàs de brigada
  
Són funcions del capatàs de brigada les mateixes encomanades a l'especialista i també:
  
- Organitzar, distribuir i controlar el treball dels membres de la seua brigada.
  
- Omplir parts, estadets i la resta de documentació necessària per al desenvolupament i control del servei.
  
- Vetlar pel compliment de totes les normes en matèria de seguretat derivades de la Llei de Prevenció de Riscos i Salut Laboral i dels reglaments que la desenvolupen.
  
- Mantenir la correcta uniformitat de tot el personal al seu càrrec.
  
- Supervisar l'ús adequat de les dotacions individuals i col·lectives en relació amb les diferents activitats que cal realitzar.
  
A més de dominar les tècniques de treball per a l'exercici de les funcions abans descrites i estar en possessió del títol acadèmic de capatàs forestal, o tenir constatada la suficient capacitació professional i experiència en la categoria immediata inferior, haurà de conèixer:
  
- La normativa en matèria de seguretat derivada de la Llei de Prevenció de Riscos i Salut Laboral i dels reglaments que la desenvolupen.
  
- Les tècniques bàsiques per a l'organització i la gestió de recursos humans de la seua brigada.
  
- L'ús correcte dels mitjans de comunicació que es posen a disposició de la seua brigada.
  
Sempre que el servei ho permeta i per a assegurar-ne la funcionalitat, haurà de dirigir i realitzar les pràctiques i els exercicis físics de la seua brigada.
  
Serà responsable de l'estat dels equips de protecció i de tot el material que, a títol individual, l'empresa li lliure, i també dels equips i del material que constituïsquen la dotació de la seua brigada.
  
Assistirà a les activitats formatives a les quals siga convocat, respectant almenys un dels dos dies de descans setmanal del treballador.
  
Operador d'emissora
  
Les funcions corresponents a aquesta categoria seran:
  
- Manejar els equips de ràdio FM-VHF i en general de tots aquells utilitzats pel Servei d'Emergències que tinguen assignats.
  
- Atendre les centrals telefòniques dels llocs on desenvolupen el seu treball.
  
- Manejar les eines informàtiques relacionades amb les comunicacions, la telefonia i els sistemes de localització de personal mitjançant radiomissatgeria.
  
- Omplir informes, estadets i tots aquells documents necessaris.
  
Serà responsable de tot el material que l'empresa li lliure, i haurà a més a més de conèixer el seu correcte ús i manteniment.
  
Assistiran a les activitats formatives a les quals siga convocat, respectant almenys un dels dos dies de descans setmanal del treballador.
  
Annex núm. 5
  
Règim disciplinari
  
Faltes i sancions
  
Atesa la importància i, si escau, la reincidència en aquestes, les faltes es classifiquen en lleus, greus i molt greus.
  
I. Es consideraran faltes lleus les següents:
  
I.1 El retard injustificat en l'exercici de les funcions encomanades, quan l'esmentat retard no altere sensiblement el Servei.
  
I.2 Tres faltes de puntualitat mensuals a l'entrada o l'eixida del treball sense la deguda justificació, per temps total inferior a 20 minuts.
  
I.3 La no assistència al treball d'un dia al mes, sense causa justificada.
  
I.4 No notificar amb caràcter previ la justificació de l'absència al treball, a no ser que es prove la impossibilitat de fer-ho.
  
I.5 L'abandó del treball sense causa justificada, sempre que siga per breu espai de temps. Si com a conseqüència de l'esmentada actitud es causara perjudici d'alguna consideració a l'empresa o als companys de treball, o fora causa d'accident o deteriorament dels mitjans d'aquella, aquesta falta podria ser considerada com greu o molt greu, segons els casos i la responsabilitat que tinga assignada el treballador.
  
I.6 La descurança o desídia en l'ús i el manteniment del material, el vestuari i els equips de protecció individual.
  
I.7 No atendre durant el treball els requeriments que provinents del comandament amb la correcció i diligència degudes.
  
I.8 La incorrecció en el tracte amb els companys dins de la jornada de treball, sempre que d'aquesta no es derive cap perjudici.
  
I.9 La inobservança de les normes en matèria de prevenció de riscos laborals, sempre que no comporten risc per al treballador o els seus companys.
  
II. Es consideraran faltes greus les següents:
  
II.1 Tres faltes de puntualitat mensuals a l'entrada o l'eixida del treball sense la deguda justificació, per un període de temps total superior a 20 minuts.
  
II.2 La no assistència al treball entre dos i quatre dies al mes, sense causa justificada.
  
II.3 La desobediència durant el treball als superiors en matèria de treballs relacionats amb el servei. Si d'aquesta es derivara perjudici notori per a l'empresa o els companys de treball, es consideraria falta molt greu.
  
II.4 La imprudència en l'acte de servei. Si aquesta implicara risc d'accident per a si o per als seus companys o perill de deteriorament del material, podrà ser considerada com falta molt greu. En tot cas, es considerarà imprudència en acte de servei no utilitzar les peces i els equips de seguretat d'ús obligatori, i també l'incompliment de les normes en matèria de seguretat i salut.
  
II.5 L'ocupació per a ús propi i amb fi de lucre d'eines, mitjans o serveis de l'empresa.
  
II.6 La desconsideració durant el treball amb les autoritats, superiors o subordinats en la seua relació amb el servei o viceversa.
  
II.7 Negar-se, obstaculitzar o eludir durant el treball les prestacions del servei quan siga requerit per la superioritat per a necessitats d'inajornable compliment.
  
II.8 Utilitzar les peces de treball facilitades per l'empresa fora de la jornada laboral.
  
II.9 El retard injustificat en la presentació dels corresponents informes de baixa i alta per situacions d'incapacitat temporal. S'entendrà que hi ha retard injustificat quan es presenten els esmentats informes cinc dies després de les dates de baixa o alta, sempre que no hi haja causes de força major que ho justifiquen.
  
II.10 Sol·licitar un permís al·legant causes falses o inexistents.
  
II.11 Proporcionar a l'empresa, conscientment, informació falsa quan s'hi haja sol·licitat per raó del servei.
  
II.12 La reiteració o reincidència en qualsevol falta lleu dins del mateix trimestre, sempre que haguera mitjançat sanció per escrit.
  
III. Es consideraran faltes molt greus les següents:
  
III.1 Deu faltes de puntualitat a l'entrada o l'eixida del treball durant un període de sis mesos o vint durant un any, totes elles sense la deguda justificació.
  
III.2 La no assistència al treball durant tres dies consecutius o 5 dies alterns en un període d'un mes, sense la deguda justificació.
  
III.3 El frau, la deslleialtat o l'abús de confiança en les gestions encomanades i el furt o robatori, tant als seus companys de treball com a l'empresa.
  
III.4 Tota actuació que comporte discriminació per raó de raça, sexe o religió, llengua, opinió, lloc de naixement o qualsevol altra condició o circumstància personal o social.
  
III.5 L'empaitament sexual a un treballador, màximament quan vaja acompanyat d'abús d'autoritat o siga realitzat per una persona de superior categoria.
  
III.6 La realització de treballs per compte seu o per compte d'altri d'un treballador quan es trobe en situació de baixa.
  
III.7 L'embriaguesa o drogoaddicció durant el treball.
  
III.8 Els mals tractes de paraula o obra o la falta greu de respecte i consideració als superiors, companys i subordinats durant el treball.
  
III.9 Causar accidents o danys greus en persones i coses per negligència o imprudència inexcusable durant el treball.
  
III.10 Abandonar el treball en lloc de responsabilitat.
  
III.11 La inobservança negligent de les normes de salut laboral i seguretat en el treball, quan siguen causants d'accident laboral greu o perjudicis greus als companys o a l'empresa.
  
III.12 Les amenaces o coaccions de forma individual i col·lectiva.
  
III.13 La reiteració o reincidència en qualsevol falta greu dins del mateix semestre, sempre que hi haguera mitjançat sanció per escrit.
  
III.14 L'abús d'autoritat. Es considerarà abús d'autoritat els casos en els quals hi haja una utilització anormal del personal en beneficio propi, i també l'emissió d'ordres que posen en perill la integritat personal del treballador o la seua dignitat durant el treball.
  
El treballador afectat ho farà saber per escrit al cap d'administració, el qual lliurarà a l'interessat justificant que n'acredite la recepció.
  
IV. Sancions
  
D'acord amb la qualificació de les faltes, les sancions a imposar seran les següents:
  
IV.1 Per faltes lleus:
  
Amonestació verbal.
  
Amonestació per escrit.
  
Suspensió de sou i faena per un dia.
  
IV.2 Per faltes greus:
  
Suspensió de sou i faena de 2 a 12 dies.
  
Inhabilitació temporal per un termini no superior a un any per a ascendir a categoria o grau superior.
  
IV.3 Per faltes molt greus:
  
Suspensió de sou i faena de 13 dies a un mes.
  
Inhabilitació temporal per un termini superior a un any per a ascendir a categoria o grau superior.
  
Separació definitiva del servei o acomiadament.
  
Procediment sancionador
  
1. Prèviament a la imposició de sancions per faltes greus o molt greus als treballadors que tinguen la condició de representants legals o sindicals, els serà instruït expedient contradictori en el qual seran escoltats, a banda de l'interessat, els restants membres de la representació a la qual pertanya, si n'hi haguera.
  
L'obligació d'instruir l'expedient contradictori al·ludit anteriorment, s'estén fins l'any següent al cessament en el càrrec representatiu.
  
2. En aquells supòsits en els quals l'empresa pretenga imposar una sanció als treballadors afiliats a un sindicat haurà, amb caràcter previ a la imposició de l'esmentada mesura, de donar audiència als delegats sindicals, si n'hi haguera.
  
3. Les sancions es comunicaran per escrit al treballador, fent constar la data i els fets que la motiven, sense que puguen imposar-se sancions que consistisquen en la reducció de vacances o una altra minoració dels drets de descans del treballador.
  
4. Les sancions imposades per faltes greus i molt greus seran notificades als representants legals dels treballadors.
  
5. Les faltes lleus prescriuran als 10 dies, les greus als vint dies i les molt greus als seixanta dies a partir de la data en què l'empresa va tenir coneixement de la seua condició i, en tot cas, als sis mesos d'haver-se comés.
  
La invalidesa de les notes desfavorables es produirà els transcurs del termini de tres, sis o dotze mesos des de la data del compliment de la sanció, segons aquesta corresponga a falta lleu, greu o molt greu.
  
Annex núm. 6
  
Proves d'aptitud física
  
L'aptitud física dels treballadors per a la realització de les activitats requerides pel Servei d'Extinció d'Incendis Forestals i Altres Actuacions d'Emergència a la Comunitat Valenciana s'acreditarà mitjançant la capacitat aeròbica, de conformitat amb les proves recollides en aquest annex.
  
La capacitat aeròbica és el cabal màxim d'oxigen que es pot captar a través del sistema respiratori i seguidament, transportar a tots els músculs del cos pel sistema circulatori.
  
L'assimilació d'oxigen és el factor bàsic que limita la capacitat per a realitzar l'esforç requerit per un treball, ja que els músculs necessiten un aprovisionament continu durant aquest; com més eficient siga el sistema de captació i de transport d'oxigen, millor es pot realitzar el treball físic.
  
A més a més d'una adequada aportació d'oxigen, la realització de treballs físics requereix també una aptitud muscular suficient, que es manifesta en la força, agilitat, reflexos, equilibri i habilitat.
  
Per a contrastar l'aptitud física dels treballadors del Servei s'utilitzarà la crida ?Prova del banc- amb la qual es determina la seua capacitat aeròbica. Per a sotmetre's a aquesta prova els treballadors no tindran limitades cap de les seues funcions mecàniques.
  
En la seua realització s'utilitzen un banc de 40 cm d'alçària per a homes i de 33 cm per a dones, en el qual es pujarà i baixarà a raó de 90 moviments per minut (25,5 vegades/minut) durant un període de 5 minuts.
  
El ritme es marca amb un aparell anomenat metrònom. Una vegada finalitzat aquest temps, la persona que ha realitzat l'exercici reposarà 15 segons, després de la qual cosa se li prendrà el pols, després de la qual cosa se li prendrà el pols durant uns altres 15 segons.
  
Amb les dades obtingudes es passa a les taules que s'adjunten en la que es determina la capacitat aeròbica. El valor mínim exigible de la capacitat aeròbica per als treballadors del Servei és de 40, i es consideraran no aptes els que no ho assolisquen.
  
Prèviament a la realització d'aquesta prova es recolliran les dades següents: pols en repòs, edat i pes, a més d'aquells altres que resulten aconsellables per a evitar riscos al treballador que s'hi sotmeta.
  
És recomanable fer la prova del banc en un lloc ampli i amb una temperatura de 20 a 25 ºC.